runetrust/blame-folketinget-dk huggingface dataset:
Mette Reissmann (S), 2012-02-02:
Som svar til hr. Kim Christiansen, vil jeg gerne sige, at konkurrence faktisk er noget, som Socialdemokratiet bestemt mener er et nødvendigt markedsvilkår i landet og i øvrigt også i verden som sådan.
Kristian Pihl Lorentzen (V), 2012-02-02:
Tak for det.
Som jeg også nævnte i min tale, medgiver jeg, at lovændringen fra 2011 ikke var den perfekte løsning.
Jeg tror, det er nogenlunde samme vending, som statsministeren har brugt om betalingsringen – og hvor har hun dog ret.
Forskellen er bare, at det, der var lagt op til med lovændringen sidste år, var en midlertidig løsning, en redningsaktion, der skulle standse taxadøden, som breder sig over landet, og så skulle det lede frem imod en varig løsning i form af en persontransportlov. Fru Mette Reissmann taler om fri konkurrence osv.
Derfor vil jeg spørge fru Mette Reissmann: Mener fru Mette Reissmann, at der er samme omkostninger ved at have en såkaldt OST-tilladelse, altså tilladelse til offentlig servicetrafik, som der er ved at have en taxabevilling?
Bent Bøgsted (DF), 2012-02-02:
Jeg forstår det sådan, at bare ministeren siger, at man, når det her lovforslag er vedtaget, selvfølgelig vil sætte sig ned og tage en drøftelse af, hvordan det skal være, så vil Enhedslisten sige ja til et lovforslag, som de egentlig er imod.
Det er det, jeg kan forstå af det her.
Så vil det være bedre at skyde det her til hjørne og sige: Lad os tage den diskussion.
For der er en overgangsperiode; der er ikke nogen, der rigtig bliver ramt af det her, før de forskellige kontrakter udløber.
Og så kunne man nå at få den diskussion på plads først.
Men vi kan kort og kontant konstatere, at Enhedslisten siger ja til et lovforslag, som de reelt er imod, mod et løfte om, at vi får en diskussion på et eller andet tidspunkt – hvornår det så bliver, er der ingen der ved.
Men bare man får et løfte om, at vi skal have en diskussion af, hvordan det skal skrues sammen i fremtiden, siger man ja til et lovforslag, man er imod.
Henning Hyllested (EL), 2012-02-02:
Hvad skal jeg svare til det?
Hr. Bent Bøgsted er åbenbart mere klog på, hvad Enhedslisten vil, end jeg er.
Det er fint med det – det har jeg sådan set ingen problemer med; jeg skal nok selv svare for, hvilken stilling Enhedslisten tager til det her i udvalgsarbejdet.
Men som jeg sagde før, synes vi, at det her lovforslag er problematisk, og jeg kan love hr. Bent Bøgsted, at vi helt klart vil sætte ind, så der kan blive foretaget nogle ændringer eller givet nogle tilkendegivelser på, at det her skrammel, som jeg kaldte det til at begynde med, på en eller anden måde bliver afløst af noget, som kan bruges, og som hele branchen, herunder de faglige organisationer, efterlyser.
Leif Mikkelsen (LA), 2012-02-02:
Tak for det.
Nogle her vil vide, at jeg bestemt ikke altid er enig med Venstre i deres synspunkter, og derfor skal man selvfølgelig lægge mærke til, at jeg nu siger, at jeg faktisk mener, at hr. Kristian Pihl Lorentzen pegede meget præcist på et problem i det her lovforslag, som vi bør se alvorligt på.
For der er bestemt gode ting, som øger konkurrencen osv. – det kan vi bestemt støtte – men der er et problem med taxabetjeningen i tyndtbefolkede områder.
Hvis det kan lade sig gøre at nå at ændre det i udvalgsarbejdet, vil vi gerne medvirke til det.
Og hvis det ikke kan det, vil det være hensigtsmæssigt at følge hr. Kristian Pihl Lorentzens forslag om et udvalg, som så har brug for at arbejde, uden at vi vedtager et lovforslag nu, som måske slår nogle af de her betjeningsmuligheder ihjel, inden en ny lov så kommer i gang.
Så man skal være opmærksom på at styrke den del af det.
Det må være et signal om, at man er meget opmærksom på de tyndtbefolkede områder.
Og der skal ikke lægges skjul på, at den lovgivning, der kom her sidste år, var et forsøg på at gøre noget ved en situation, som gjorde det meget vanskeligt at opretholde både bosætning og betjening i tyndtbefolkede områder.
Så hvis denne regering mener det alvorligt, bør der ses alvorligt på den udløber af det her problem.
Det hører jeg så heldigvis at der er en række partier der er enige i.
Derfor vil jeg gerne appellere til, at man gør det hensigtsmæssige og lader det her ligge i dvale, indtil der måske er tid til det, men hvis det ikke kan lade sig gøre, at vi så i udvalgsarbejdet når frem til nogle af de her områder og får ændret på det.
Jeg håber meget, ministeren er villig til at lade den videre behandling have det indhold og give det den tid, der skal til – for så meget haster det vel ikke med at få den lovgivning igennem – for at få de elementer belyst ordentligt inden den endelige vedtagelse.
Så lige nu siger vi, at der er gode ting i det her forslag, og så har det en udløber, som vi er meget bekymrede over, så den endelige stillingtagen for vores vedkommende vil afhænge af udvalgsarbejdet.
Lars Barfoed (KF), 2012-02-02:
Taxakørsel er jo, det skal man være opmærksom på, faktisk en meget vigtig del af det samlede transportsystem i Danmark.
Taxakørslen er jo den kollektive trafiks forlængede arm der, hvor der er et hul mellem den kollektive trafik i traditionel forstand – tog, busser osv. – og så privatbilismen, og jeg havde nær sagt fodgængere og cyklister.
Der er et hul der, der skal udfyldes af en fleksibel taxakørsel.
Derfor skal taxakørslen være til stede overalt i landet.
Det er ikke mindst vigtigt for svagere medborgere, som ikke selv kan befordre sig; det er ikke mindst vigtigt i udkantsområder i landdistrikter.
Taxakørslen er vigtig for borgerne.
Den ordning, der nu er, blev indført, fordi der var en risiko for, at taxabranchen ville uddø – mere eller mindre i hvert fald – i nogle områder af landet, især i landdistrikter og udkantsområder, og det ville være et problem for de borgere, der bor i de områder, at der ikke var taxaer til rådighed for dem, når de skulle befordres individuelt.
Det er jo i lyset af det, vi skal se det lovforslag, som vi så nu behandler, hvor det altså efter min opfattelse ville være kaotisk at ændre på regler, der er trådt i kraft for kort tid siden, uden at man har gjort sig erfaringer med dem, og vel vidende, at der formentlig skal indføres nye regler en gang til om kort tid, for det er jo det, der er en generel forståelse – sådan hører jeg det – mellem partierne om.
Og det er jo så det, som kommuner og regioner kommer til at lide under.
Derfor er Det Konservative Folkeparti også parat til at se på den ordning, vi har.
Derfor medvirker vi gerne til, at der bliver et udvalgsarbejde på en eller anden måde.
Jeg ser det sådan, at det burde kunne gøres relativt hurtigt.
Altså, det er jo ikke en diskussion, der skal tages forfra.
Der har jo sidste vinter og hen over foråret været grundige diskussioner, konferencer og seminarer – andre, der deltager i debatten her, kender dem bedre, end jeg gør.
Men der har været grundige drøftelser og overvejelser, og derfor burde det også være sådan, at man ikke begynder forfra, men tager fat der, hvor vi er nu, og med den viden, der er, og de forslag, der ligger på bordet, og relativt hurtigt finder en fornuftig løsning på det, som vi – sådan hører jeg det – kan gennemføre i et bredt samarbejde her i Folketinget.
Det vil jeg i hvert fald på Det Konservative Folkepartis vegne appellere til at vi gør.
Henrik Dam Kristensen (S), 2012-02-02:
Det her
kan vel relativt nemt deles op i to dele: en del, som der er en eller anden form for uenighed om, og en anden del, som der er bred enighed om.
Lad mig tage det sidste først.
Jeg vil sige, at jeg synes, det er et af de områder, som er meget vanskelige at gennemskue, og der florerer i øvrigt alle mulige former for forskellige tilladelser og stort og småt og EP, og jeg ved ikke hvad.
Jeg synes virkelig, der er brug for, at vi får gennemgået hele det her område.
Hvor bredt det så skal være, må vi tage en snak om, for sandheden er jo, at når det gælder busdelen, er det forholdsvis meget EU-reguleret, men derfor kan man selvfølgelig godt have nogle overvejelser i forhold til det.
Så den del tror jeg på at vi med fornuft kan nå til enighed om at få gennemgået.
Det andet er så at rulle det tilbage til den tilstand, der var før.
Og der kan det selvfølgelig være charmerende at sige: Det lader vi være med at gøre.
Jeg tror, det var hr. Kristian Pihl Lorentzen, som måske var den, der var mest præcis, da han gav udtryk for, at det her så måske var det mindst ringe – det var i hvert fald noget i den stil, jeg hørte hr. Kristian Pihl Lorentzen sige.
Det indebærer for det første det problem, at taxasituationen i det, man kunne kalde yderområderne, ikke er blevet forbedret – det har jeg ikke noget, der ligner en fornemmelse af, tværtimod får jeg meget ofte en fornemmelse af, at det er under voldsomt pres.
For det andet er det sådan, at man med det her har givet nogle nogle rettigheder og dermed frataget nogle andre nogle rettigheder.
Og der skal jeg bare hilse og sige, at det er de ikke særlig glade for derude, det er de kede af.
Det er de også kede af, når de snakker med deres bankrådgiver i forhold til virksomheden og det fremadrettede.
Det tredje, jeg gerne vil sige om det her – og det kan man godt vælge at ignorere – er, at der er et berettiget DUT-krav fra regioner og kommuner, og sådan er det, Når man indskrænker konkurrencen, så bliver tingene alt andet lige dyrere og ikke nødvendigvis bedre.
Og der kan man jo godt som opposition vælge at sige, at det ikke betyder noget, men på bundlinjen kommer det altså til at betyde noget.
Derfor har vi sådan set fra regeringens side tænkt meget grundigt igennem, hvad det er, vi gør, og vi er kommet med det her forslag.
Og for den første del, som er lidt kontroversiel, er der de tre argumenter, som jeg er kommet med her.
Så jeg håber, at nogle af de her ting kan blive udredt undervejs i udvalgsarbejdet.
Vi skal selvfølgelig nok bidrage med at få afdækket de ting, der måtte være, og dermed forhåbentlig også få et fornuftigt resultat, som måske også kan samle lidt bredt.
Kim Christiansen (DF), 2012-02-02:
Tak for det.
Ministeren nævner selv, at der ikke har været de store forbedringer for taxaerhvervet ude i landdistrikterne.
Nu kunne det muligvis skyldes, at der jo stadig væk florerer rigtig, rigtig mange, ja tusind EP-tilladelser ude rundtomkring i systemet, da de kontrakter jo altså løber endnu.
Derfor er det måske et af de steder, som jeg også påpegede i min ordførertale, hvor det er ret svært at se virkningen af loven på så kort tid, netop fordi det er 3- og 5-årige kontrakter, man kører på.
Nogle ganske enkelte er helt nede på 1½ år.
Så det er vel forventeligt, at man ikke kan se en effekt for landtaxaerne på så kort tid.
Jeg kan forstå, at der er bred enighed om, at vi skal have nedsat sådan et persontransportudvalg, og som følge af det vil jeg da godt høre, om ministeren kunne være indstillet på at få det nedsat hurtigst muligt og så sætte det her lovgivningsarbejde i gang, så vi ikke skaber mere forvirring ude i branchen, indtil der er en indstilling fra et eventuelt persontransportudvalg.
Jeg bliver mere og mere klar over, at Kommunernes Landsforening og regionerne har spillet kraftigt ind i forhold til at få sat det her på dagsordenen.
Ministeren nævner jo selv det her med DUT-kravet.
For jeg har forstået, at der herinde er et bredt flertal for, at man kigger på, at der skal være lige konkurrencevilkår.
Man vil måske gerne kigge på, om registreringsafgifterne ikke skal være ens for taxaer og dem, der kører på OST-tilladelser, på løn- og overenskomstforhold og på uddannelseskrav osv. osv.?
Det vil jo betyde en sidestilling, og det har jeg det sådan set ganske glimrende med, men det vil vel også i langt højere grad gøre, at det måske bliver de her OST-tilladelser, der i pris bliver hævet op i nærheden af et taxaniveau, og så kommer der jo alligevel en DUT-problematik.
Henning Hyllested (EL), 2012-02-02:
Som det jo også fremgår af lovforslaget, er det tydeligt – og ministeren har også gentaget det fra talerstolen nu – at ministeren er meget optaget af, at der skal være den her konkurrence om at køre for trafikselskaberne, som jo arbejder på vegne af regioner og kommuner.
Det er klart, at de der evindelige udbuds- og konkurrencekrav, om jeg så må sige, jo også giver den afledte negative effekt, at det lægger et voldsomt pres på lønninger og arbejdsforhold i det hele taget i hele chaufførbranchen, både hos busvognmænd og hos taxivognmænd.
Jeg vil bare spørge, om ministeren ikke er enig i, at det i virkeligheden er et af, hvad skal man sige, hovedspørgsmålene, der skal løses.
Og vi er på vej ned under et niveau i dag, hvor det ikke holder længere.
Henrik Dam Kristensen (S), 2012-02-02:
Jamen jeg kan sådan set ikke forestille mig et udvalgsarbejde, som ikke også tager de spørgsmål med; altså, hvordan sikrer vi, at de krav, der i øvrigt kendes på det danske arbejdsmarked, også er en del af det her?
Men jeg har generelt den holdning, at hvis man ikke bliver konkurrenceudsat på en ordentlig og en fair måde, er der bare nogle, der laver et monopol og uberettiget skummer for mange penge.
Men det ved vi jo begge to også har noget at gøre med den måde, man konkurrenceudsætter på og dermed også stiller nogle krav på, eksempelvis til uddannelse og også til andre forhold.
Det kan jo indgå i de konkurrenceparametre, som man eksempelvis udbyder fra trafikselskaberne.
Henning Hyllested (EL), 2012-02-02:
Det glæder mig selvfølgelig, at ministeren er opmærksom på de her ting, for et nødvendigt parameter at få lagt ind, når vi snakker om konkurrenceudsættelse, er i hvert fald efter min mening netop løn- og arbejdsforhold, uddannelsesforhold, og det kan være, som det er nævnt af branchen, indretning af vogne, som faktisk på den måde er med til at sikre, at det her er seriøst, og at man byder på det. Så jeg kan forstå – eller er det rigtigt opfattet?
kan man spørge – at det er noget af det, vi i udvalgsarbejdet vil blive imødekommet på fra ministerens side.
Henrik Dam Kristensen (S), 2012-02-02:
Nu skal jeg ikke foregribe det kommissorium, som man i givet fald kunne blive enige om; men interessen for, som jeg hører det fra alle ordføreres side, at vi får et bedre samlet overblik på det her område og får fundet ud af, hvordan det kan foregå på en bedre og mere hensigtsmæssig måde, end det sker i dag, er i hvert fald til stede.
Og så er det jo ikke ukendt i Danmark, når der er offentlige udbud, at der så også er nogle hensyn, som man synes er vigtige at få varetaget.
Det er der masser af eksempler på, og det er jo lige så berettiget at varetage de hensyn inden for det her område som på så mange andre.
Kristian Pihl Lorentzen (V), 2012-02-02:
Tak for det.
Jeg vil gerne starte med at takke ministeren for imødekommenhed, med hensyn til at vi finder sammen om en fremadrettet ordning for hele persontransportområdet.
Ministeren var inde på, at den der nødaktion sidste år ikke redder landtaxierne.
Der vil jeg bare oplyse om, at vi har taget udgangspunkt i det, som taxibranchen både på landsplan og lokalt har fortalt os skulle til på kort sigt, men taxibranchen er jo også, som ministeren nævner det, interesseret i, at der kommer en mere varig ordning.
Der bliver i øvrigt et stormøde i Viborg allerede den 8. februar kl. 18, og der er jeg sikker på at man også gerne vil se ministeren, hvis han har tid og lejlighed til det; jeg ved, at en del af ordførerne kommer.
Ministeren var inde på, at nogle har fået frataget en rettighed.
Jeg er lidt forundret over det udtryk, for det er jo fremtidige tilladelser, vi taler om.
Det er jo ikke sådan, at nogle har fået frataget deres bevilling, så de lige pludselig ikke kan køre mere.
Det er fremadrettet, og det er også derfor, jeg erklærer mig villig til at se på, om der er brug for nogle overgangsordninger, indtil den varige løsning kan være på plads.
Henrik Dam Kristensen (S), 2012-02-02:
Man kan selvfølgelig diskutere, om man får frataget en rettighed, eller hvad man gør, men det, der står tilbage, er, at der er nogle, som, hvis den her lovgivning ikke bliver ændret, ikke vil have de samme muligheder, når der er gået noget tid.
Altså, det er jo sandheden.
Og dermed indsnævres konkurrencen, og jeg er lidt forundret over Venstres holdning her, i forhold til hvordan partiet Venstre ellers normalt står.
Jeg ved ikke hundrede procent, hvordan det forholder sig i landdistrikterne, men jeg kan i hvert fald mærke, når jeg også selv benytter taxa, at det jo er en af de ting, som meget ofte bliver diskuteret.
Der skal man også huske på, at taxabranchen jo er stærk på den måde at forstå, at de meget ofte får politikere ind på bagsædet, og så sidder man som politiker der på bagsædet i forholdsvis lang tid, inden man skal af igen, og dermed er man jo meget ofte i den situation, at man bliver voldsomt påvirket.
Det er ofte tidligt om morgenen, og der har man meget ofte en tendens til bare at sige: Nå ja.
Det er også et faktum i det her, vil jeg gerne sige, og måske også et eksempel på, at vi skal have bredt det her lidt mere ud og gjort det lidt mere gennemskueligt.
Anne Baastrup (SF), 2012-02-02:
Nu har jeg stor respekt for hr. Lars Barfoed, og jeg er helt sikker på, at hvis hr. Lars Barfoed havde været medlem af Trafikudvalget sidste år, ville vi aldrig nogen sinde have stået i den situation.
Det er jo rent faktisk sådan, at vi ønsker at sikre erhvervet, og vi ønsker også – og det ved jeg at hr. Lars Barfoed er fuldstændig enig med mig i – en økonomisk sikker politik.
Venstre og Dansk Folkeparti ville bare lave ballade, og derfor er jeg helt sikker på, at vi sammen med hr. Lars Barfoed kan lave en rigtig god og konstruktiv udvikling for persontransportområdet.
Og jeg håber også, at Venstre og Dansk Folkeparti vil være med.
Henrik Dam Kristensen (S), 2012-02-02:
Jeg må sige til hr. Kim Christiansen, at man ikke på ansvarlig vis bare kan læne sig tilbage og sige, at der er et DUT-krav, og så ikke prøve at agere i forhold til det.
Dertil er den økonomiske situation for alvorlig.
Så taler hr. Kim Christiansen om lige konkurrencevilkår.
Jamen det er jo lige præcis det, der ikke er i dag.
Med den nugældende lov har man eksklusivt givet dem, der er indehavere af en taxabevilling, nogle rettigheder og dermed afskåret nogle andre fra at kunne udnytte nogle muligheder.
Det er jo det, der er kernen i problemet og i diskussionen her.
Men det er et område, som er svært at gennemskue, og derfor siger jeg, som jeg tror stort set alle ordførere siger: Lad os få det her gennemtygget på en ordentlig og fornuftig måde til gavn for branchen, for det tror jeg faktisk også branchen selv har gavn af, men selvfølgelig også til gavn for brugerne og dermed også for det offentlige system.
Henning Hyllested (EL), 2012-02-02:
Altså, vi vil jo, som jeg tidligere har svaret hr. Kristian Pihl Lorentzen, tror jeg det var, sætte ind for i udvalgsarbejdet rent faktisk at få nogle ændringer, og jeg har også skitseret, hvad det er for nogle ændringer: Vi vil sætte voldsomt ind, for at der kan blive etableret et persontransportudvalg, som kan barsle med et eller andet – det kunne være en betænkning, eller hvad det hedder – som udgangspunkt for på et senere tidspunkt at få lavet en egentlig persontransportlov.
Hvis vi i udvalgsarbejdet kan få nogle indikationer på, at det er den vej, man arbejder på at gå, så er vi med.
Henrik Dam Kristensen (S), 2012-02-02:
Ja til det første og nej til det sidste.
Jeg vil gerne sige til hr. Kim Christiansen en gang til, at jeg har de samme tre argumenter, hvori DUT-kravet også spiller en rolle, og de forhandlinger går jo i gang eller er måske allerede gået i gang.
Så må jeg sige, at jeg ikke tror på, at det her vil redde landdistrikterne.
Der tror jeg at man skal ind at kigge på nogle af de steder, hvor man fra taxaselskabernes side selv har lavet nogle ordninger.
Aalborg er vel et eksempel, som jeg i hvert fald har fået præsenteret, hvor man på en solidarisk måde har sikret, at der er en bedre betjening af landdistrikterne.
Så jeg vil bare endnu en gang sige, at jeg er enig i den sidste del af det.
Det trænger det til.
Men jeg synes også, det er nødvendigt at gennemføre den lovgivning, der ligger her.
Bent Bøgsted (DF), 2012-02-02:
Jeg synes, man bliver lidt forvirret af det her.
Jeg ved jo godt, at hr. Henning Hyllested er klar over, at der er mange 3F'ere, der er ansat inden for den branche.
Men skal det, hr. Henning Hyllested siger, forstås på den måde, at hvis ikke der i det her lovforslag kommer ændringer, der går i den retning, som Enhedslisten ønsker, så vil Enhedslisten ikke være med til at gennemføre lovforslaget, men vil have, at man indgår i en dialog, og at det skal være på plads, før der kan komme en ny lovgivning?
Spørgsmålet er altså: Siger Enhedslisten ja til det her lovforslag, som det ligger, eller siger man kun ja, hvis der inden tredjebehandlingen kommer ændringer i lovforslaget, som tilfredsstiller Enhedslistens ønsker?
Lars Barfoed (KF), 2012-02-02:
Jeg er jo aldrig upåvirket af smiger fra fru Anne Baastrups side, men stadig væk vil jeg sige, at jeg synes, at hvis der er sådan almindelig enighed om – og det fornemmer jeg der er – at vi måske skal nå frem til en mere optimal ordning, så er det lidt kaotisk at lave om på det nu med den melding, at nu laver vi snart om på det igen.
Anne Baastrup (SF), 2012-02-02:
Det kom også bag på mig, at man i løbet af 4 dage kunne lave om på en lovgivning, hvilket fuldstændig rystede en stor del af erhvervet inden for persontransport.
Jeg ved, at hr. Lars Barfoed er lige så optaget af, at vi får en økonomisk forsvarlig ordning, og jeg ved også, at hr. Lars Barfoed med stor overraskelse har hørt de udmeldinger, som både KL og Danske Regioner er kommet med omkring det DUT-krav, altså det krav om ekstra penge, som den tidligere lovgivning gav baggrund for.
Kristian Pihl Lorentzen (V), 2012-02-02:
Jeg vil da gerne kvittere for de pæne ord fra hr. Henning Hyllested.
Det er jeg ikke forvænt med fra den kant, men det er dejligt forfriskende.
Omvendt vil jeg da så også sige, at i den her sag virker det, som om hr. Henning Hyllested har en nøgtern tilgang og er opmærksom på de udfordringer, der er i den her sag.
Jeg tror, at hr. Henning Hyllested brugte ordet skrammel om det her lovforslag.
Det er nok et stærkt ord, men der er i hvert fald ikke nogen løsning på problemet.
Derfor vil jeg spørge hr. Henning Hyllested, om Enhedslisten er med på en køreplan, der hedder, at vi finder sammen om at finde ud af en rammelovgivning for persontransportområdet, så der sikres en fair og lige konkurrence, og samtidig skal vi have lavet en model, således at der også er plads til, at landtaxier kan eksistere rundtomkring i landet.
Henning Hyllested (EL), 2012-02-02:
Det kan jeg give tilsagn om lige på stedet.
Det er sådan set vores ærinde.
Det er jo også, fordi branchen som helhed efterlyser det.
Det vil vi i hvert fald sætte ind på.
Kristian Pihl Lorentzen (V), 2012-02-02:
Jamen det glæder mig.
Jeg er nødt til lige at kommentere, at hr. Henning Hyllested var inde på, at vi ikke skulle yde erhvervsstøtte.
Det udtryk undrer mig lidt, for der er jo ikke tale om, at nogen brancher skal forfordeles eller have erhvervsstøtte eller andet.
Det, der er tale om, er jo at sikre en fair og lige konkurrence.
Mit spørgsmål skal være: I konsekvens af de forholdsvis fornuftige ting, som hr. Henning Hyllested nu har sagt, vil hr. Henning Hyllested så være med til at sparke det her lovforslag til hjørne, så vi umiddelbart kan finde sammen om at komme i gang med et konstruktivt arbejde, der leder frem mod en lovgivning formentlig allerede sidst på året eller i hvert fald senest om et års tid?
Det må jo være konsekvensen af de forholdsvis fornuftige ting, hr. Henning Hyllested har sagt her i salen.
Henning Hyllested (EL), 2012-02-02:
Det kan jeg så ikke love.
Men jeg kan love, at hvis der i udvalgsarbejdet bliver arbejdet seriøst med at skabe en samlet persontransportlov, startende måske med at nedsætte et persontransportudvalg, som kan komme med en betænkning, så er det det, vi sætter ind på.
Hvis vi ikke seriøst i udvalget kan diskutere os frem til noget fornuftigt på det her felt, vil vi ikke love, at vi vil være med til at sparke det her til hjørne.
Så vil vi forbeholde os vores ret til at se, hvad udvalgsarbejdet i øvrigt bringer.
Der har vi selvfølgelig tænkt os at stille en række spørgsmål.